Diari Oficial de la Generalitat Valenciana


Sumari del DOGV 5736, del 07-04-2008 (2008/3578)

RESOLUCIÓ de 26 de març de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni entre la Conselleria de Justícia i Administracions Públiques i la Universidad Católica de Valencia San Vicente Mártir, per a la formació dels estudiants universitaris als Instituts de Medicina Legal de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5736

Data del DOGV
:   07-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3578


Data del document
:   28-03-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * medicina forense
    * pràctiques de formació
    * alumne
    * ensenyament privat
    * estudiant
    * universitat
    * cooperació administrativa

RESOLUCIÓ de 26 de març de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni entre la Conselleria de Justícia i Administracions Públiques i la Universidad Católica de Valencia San Vicente Mártir, per a la formació dels estudiants universitaris als Instituts de Medicina Legal de la Comunitat Valenciana. [2008/3578]  
La conselleria de Justícia i Administracions Públiques i la Universidad Católica de Valencia San Vicente Mártir han subscrit, després de la tramitació prèvia reglamentària, el 10 de març de 2008, el conveni per a la formació dels estudiants universitaris als Instituts de Medicina Legal de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0478/2008, i que figura com a annex d'esta resolució.  
Valencia, 26 de març de 2008.- El director general de Relacions amb Les Corts i Secretariat del Consell: Ángel Mompó Romero.  
Conveni entre la conselleria de Justícia i Administracions Públiques i la Universidad Catòlica de Valencia San Vicente Mártir, per a la formació dels estudiants universitaris als instituts de medicina legal de la Comunitat Valenciana  
València, 10 de març de 2008  
Reunits  
D'una banda, el conseller de Justícia i Administracions Públiques Fernando de Rosa Torner, facultat per a la firma del present Conveni per l'Acord del Consell de 16 de novembre de 2007.  
I d'altra, el rector de la Universidad Católica de Valencia San Vicente Màrtir, José Alfredo Peris Cancio proveït de DNI 18.780.496-A, amb seu a València, carrer Guillem de Castro número 94, inscrita a la Secció Especial del Registre d'Entitats Religioses del Ministeri de Justícia amb el número 193-SE/F i amb CIF G-97025787, habilitat per a la signatura d'aquest Conveni, en virtut de l'article 41 dels Estatuts.  
Les parts en la representació que ostenten es reconeixen capacitat legal suficient per a l'atorgament del present Conveni de col·laboració i a aquest efecte  
Manifesten  
Que la conselleria de Justícia i Administracions Públiques és titular dels instituts de Medicina Legal de la Comunitat Valenciana.  
Que l'Institut de Medicina Legal de València va ser constituït per Decret 126/98, de l'1 de setembre, modificat pel Decret 62/07, de 20 d'abril, publicat en el DOCV de 25 d'abril. L'esmentat Institut consta de quatre grans àrees: el Servei de Clínica Medicoforense, dins del qual s'integren les seccions de Policlínica i Especialitats, i la de Psiquiatria, el Servei de Patologia que integra les seccions d'Anatomia i Histopatologia, Servei de Documentació i Arxiu i el Servei de Laboratori, que comprén la Secció de Genètica Forense i Criminalística, la Secció de Biologia i Anàlisis Clíniques i la Secció de Toxicologia.   
Que l'Institut de Medicina Legal de Castelló va ser constituït per Decret 125/98, de l'1 de setembre, modificat pel Decret 61/07, de 20 d'abril, publicat en el DOCV, de 25 d'abril. L'esmentat Institut consta de dos grans àrees: el Servei de Clínica Medicoforense i el Servei de Patologia Forense, dins del qual s'ubica la Secció de Laboratori.   
Que l'Institut de Medicina Legal d'Alacant va ser constituït per Decret 124/98, de l'1 de setembre, modificat pel Decret 60/07, de 20 d'abril, publicat en el DOCV, de 25 d'abril. L'esmentat Institut consta de dues grans àrees: el Servei de Patologia Forense, dins del qual s'ubiquen les seccions d'Anatomia, Histopatologia i Laboratori, i el Servei de Clínica Medicoforense, que inclou les seccions de Policlínica i especialitats i la Secció de Psiquiatria Forense.   
Que l'activitat dels instituts implica una important aportació de la medicina legal a l'aclariment de fets presumptament delictius i a la identificació dels seus responsables, i es converteix en una gran aliada de l'administració de justícia.  
I, la Universidad Católica de Valencia San Vicente Mártir, de què consta, mitjançant escriptura pública atorgada el 20 de gener de 2004 davant del notari de València, Rafael Gómez Ferrer Sapiña, amb el número 268 del seu protocol, erecció canònica amb la forma jurídica de fundació canònica autònoma, per transformació de la Fundació Agrupación Edetania, inscrita a la Secció Especial del Registre d'Entitats Religioses del Ministeri de Justícia amb el número 193-SE/F.  
Per Decret 53/2004, de 16 d'abril, del Consell de la Generalitat, es reconeix, com a universitat privada a la Comunitat Valenciana, la Universidad Católica de València San Vicente Mártir, amb la forma jurídica de fundació canònica autònoma, per transformació de la Fundación Agrupación Edetania.  
Que la Universidad Catòlica (d'ara en avant UCV) i la conselleria de Justícia i Administracions Públiques, coincidixen a declarar l'alt interés que la formació dels estudiants universitaris té, tant per a la Universitat responsable de la qualitat de la seua docència, com per a la societat en general, finalment beneficiària de la millor preparació professional dels titulats universitaris.  
Que la UCV compta, entre les seues titulacions, amb la de llicenciat en Medicina, llicenciat en Odontologia, diplomat en Infermeria, i llicenciat en Psicologia, disciplines íntimament relacionades amb les activitats dels instituts de Medicina Legal.  
Per tot això, acorden subscriure el present Conveni, que es desenvolupa d'acord amb les següents  
Clàusules  
Primera. L'objecte d'aquest Conveni és establir unes vies de col·laboració permanents i obertes per a la participació dels estudiants de la UCV en les activitats dels instituts de Medicina Legal.  
Al marge de l'anterior, i amb caràcter merament enunciatiu i no limitador, se citen les formes següents de col·laboració:  
- Intercanvi d'informació, experiència i bones pràctiques professionals.  
- Col·laboració en el desenvolupament i impartició dels títols oficials i propis, inclosos màsters propis, oficials i universitaris de la UCV, en l'àmbit formatiu de la medicina forense.  
- Qualsevol altra activitat que, en l'àmbit d'aquest Conveni, redunde en benefici mutu.  
Segona. Ambdues parts, de comú acord, constituiran una Comissió Mixta, que tindrà com a funcions la programació, seguiment i valoració de les activitats derivades del present Conveni; la qual estarà integrada per dos membres de cada una de les parts. Els acords seran presos per majoria. La presidència de la Comissió l'exercirà alternativament cada curs acadèmic per la representació de cada una de les institucions, corresponent a la UCV, el torn inicial de la presidència. Aquesta Comissió es reunirà, amb caràcter ordinari, una vegada a l'any, i amb caràcter extraordinari quan ho decidisca el seu president o a instàncies d'una de les parts.   
Cada any s'elaborarà una memòria de les activitats realitzades a l'empara del present Conveni, com també una proposta d'actuacions per al següent exercici.  
Tercera. Per a portar a terme les accions descrites en aquest Conveni de Col·laboració, les entitats signants proveiran els mitjans tècnics, professionals i recursos humans necessaris que garantisquen la posada en marxa i compliment d'aquest.  
Quarta. Per al finançament de les accions anteriorment descrites, la conselleria de Justícia i Administracions Públiques i la Universidad Católica de Valencia estudiaran les vies següents:  
A) Concórrer a subvencions públiques i/o privades, amb programes específics que desenvolupen les accions previstes en el present Conveni.  
B) Cada entitat aportarà els tècnics i professionals que permeten garantir el desenvolupament de les accions previstes.  
Cinquena. La conselleria de Justícia i Administracions Públiques autoritza la UCV perquè els seus alumnes realitzen les pràctiques als instituts de Medicina Legal, a partir del moment en què el grau d'implantació dels estudis de referència així ho aconselle. Les esmentades pràctiques seran de formació acadèmica, i estaran regulades pel que estableix l'annex que figura unit al text del Conveni.  
Sisena. El present Conveni de col·laboració té una durada indefinida, llevat que qualsevol de les parts o ambdues de mutu acord, ho denuncien de forma expressa amb tres mesos d'antelació com a mínim a la data del seu acabament. En tot cas, hauran d'acabar-se les accions formatives iniciades a l'empara d'aquest.  
I perquè així conste, i en prova de la seua conformitat, signen el present document en dos exemplars i a un sol efecte, en el lloc i la data a l'inici ressenyats.  
El conseller de Justícia i Administracions Públiques. Fernando de Rosa Torner.  
El rector de la Universidad Católica de Valencia San Vicente Mártir. José Alfredo Peris Cancio  
Annex per a la realització de pràctiques formatives  
1. La UCV presentarà, en la primera quinzena de l'inici de l'any acadèmic, la programació d'activitats pràctiques amb la proposta d'activitats, objectius i nombre d'alumnes que realitzaran les pràctiques a la direcció de cada un dels instituts de Medicina Legal. Analitzada aquesta documentació, la direcció de cada institut indicarà el nombre de places concedides per a aqueix curs, en el termini d'un mes, comptador des de la presentació de la totalitat de la documentació.  
Amb almenys quinze dies d'antelació al començament del període de pràctiques, es lliurarà una relació per escrit dels alumnes que s'incorporaran, en què assenyalarà, com a mínim, el seu nom i cognoms, document nacional d'identitat o equivalent.  
2. Els instituts de Medicina Legal i la UCV treballaran en estreta col·laboració per a garantir una formació de qualitat, i hauran de tenir presents les següents competències de coordinació:  
1. En coordinació amb els vicedeganats, distribuir i organitzar les activitats dels estudiants, d'acord amb la programació proposada.  
2. Realitzar la tutela i vigilància de l'exercici de l'activitat dels estudiants, en l'atenció i les cures dels usuaris encaminades a satisfer els objectius docents plantejats en la programació del curs.  
3. Procurar la integració gradual i activa de l'alumne en les àrees on desenvolupa la seua activitat, seguint les fases d'observació, participació i integració.  
4. Aconseguir que els alumnes mantinguen hàbits correctes quant a disciplina, puntualitat, uniformitat, neteja i totes les necessitats que deriven de les exigències del centre.  
5. Mantindre informats els distints vicedeganats de la marxa de les activitats, com també dels problemes que poguera tindre qualsevol dels alumnes en el compliment del seu programa d'aprenentatge pràctic.  
3. Pel que fa a la integritat física i moral dels alumnes en pràctiques, aquests estaran sempre sota la responsabilitat de la UCV.  
Durant el període de realització de les pràctiques, els estudiants estaran coberts, en cas d'accident, malaltia o infortuni familiar per l'assegurança escolar, en els termes i condicions que estableix la legislació vigent. A més, queda garantida la responsabilitat civil de danys a tercers que puga ocasionar l'estudiant en pràctiques per la pòlissa que la UCV, tinga subscrita a tals efectes.  
4. Els instituts de Medicina Legal, en cap cas no tindran vinculació o relació laboral, contractual o estatutària de cap tipus, amb què desenvolupen les pràctiques formatives, ni realitzarà cap contraprestació econòmica per aquestes.  
La subscripció del present Conveni no suposarà l'adquisició de més compromisos que els estipulats en aquest i obligarà els instituts en els termes següents:  
a. Comunicar a la Universitat, prèviament a la incorporació dels estudiants en pràctiques, la ubicació en els distints departaments de l'entitat i l'horari de permanència en aquesta.   
b. Respectar els terminis d'incorporació, com també comunicar les faltes d'assistència, disciplina i qualssevol altres que, a criteri del tutor de pràctiques, puguen cometre els estudiants en pràctiques durant el temps de realització d'aquestes, la qual cosa podria comportar la suspensió del gaudi de la pràctica.  
c. Comunicar les renúncies que puguen produir-se abans d'haver-se complit el període de vigència de les pràctiques i la data exacta de l'esmentada renúncia o incompareixença.  
5. Per als estudiants en pràctiques, la Universitat designarà un professor que actuarà com a tutor acadèmic. L'Institut on s'ubiquen designarà un tutor professional, que pertanga a la seua plantilla i, si és possible, haurà d'estar en possessió d'aquella titulació universitària. L'esmentat tutor professional assumirà, juntament amb el tutor acadèmic, la coordinació de les tasques formatives de l'estudiant. Els instituts permetran als tutors docents, si fa al cas, l'accés a les seues instal·lacions per al correcte seguiment de les pràctiques.  
6. Cada període de pràctiques no podrà tindre una durada superior al 50% del temps íntegre que constitueix el curs acadèmic, segons determina l'article 3r del Reial Decret 1497/1981.  
7. Les pràctiques podran prorrogar-se prèvia acceptació per la UCV, per part de l'Institut i de l'estudiant seleccionat. La sol·licitud haurà de ser remesa, amb almenys deu dies d'antelació a l'acabament d'aquesta, a la UCV.  
8. L'horari de realització de les pràctiques haurà de possibilitar a l'estudiant realitzar les activitats acadèmiques reglades, en especial l'assistència a classe i la realització d'exàmens parcials i finals sense que aquests dies siguen recuperables, tampoc ho seran les faltes d'assistència derivades de malaltia comuna que estiguen degudament justificades i que no suposen en còmput global més de 15 dies naturals o 5 consecutius.  
9. La UCV i els instituts es reserven el dret d'excloure qualsevol dels estudiants en pràctiques que no complisquen amb les directrius marcades, ni mantinguen el grau d'aprofitament adient. Tràmit que es realitzarà per escrit i de la mateixa manera serà notificat a l'estudiant.  
10. La UCV i els instituts facilitaran a cada estudiant, a l'acabament de les seues pràctiques, un certificat acreditatiu del nivell de formació aconseguit, amb indicació de la seua durada.  
11. Els estudiants seleccionats es comprometen a complir, a més dels requisits generals de la normativa aplicable a aquest tipus de Conveni, aquells especificats en la corresponent convocatòria, per la qual accedisquen a realitzar les pràctiques.  
12. L'estudiant assumeix la responsabilitat, tant de guardar el secret professional sobre qualsevol informació a què tinga accés com a conseqüència de la realització de pràctiques, com la de no explotar, sense l'autorització expressa de l'institut on ha estat, els treballs realitzats en el desenvolupament de les seues pràctiques.  
13. Els drets de propietat intel·lectual o industrial registrables, derivats de tals pràctiques pertanyeran a l'institut, sense perjudici que, prèvia conformitat amb aquest, puguen els estudiants utilitzar els resultats de les pràctiques en la confecció i publicació de projectes fi de carrera, tesis doctorals i publicacions d'articles científics, etc.  
14. La UCV i la conselleria de Justícia i Administracions Públiques potenciaran, de manera conjunta, la realització i organització de seminaris, congressos i conferències en l'àmbit del desenvolupament i promoció de la medicina forense.  
15. La UCV certificarà la col·laboració docent del personal dels instituts i facilitarà que els professionals d'aquests, que intervinguen en les pràctiques, puguen assistir als simposis o accions de formació contínua de la UCV.  
Els professionals que exercisquen de tutors de pràctiques tindran la possibilitat de realitzar, almenys una vegada per curs escolar, una acció formativa remunerada en la UCV (conferència, comunicació en jornades, seminari, curset o semblant). Així mateix, tindran preferència per a la seua contractació com a professors de les distintes assignatures de les llicenciatures impartides per la UCV  
16. El col·lectiu d'empleats dels instituts de Medicina Legal tindrà els drets següents:  
- Prioritat en l'accés als estudis, en els mateixos termes establits per la normativa de la UCV per als seus professors.  
- Els professionals que exercisquen de tutors de pràctiques, fills o cònjuges, obtindran un descompte del 20% en el preu de la docència que s'abona a la Universitat, durant la realització dels estudis oficials  
- Els treballadors dels instituts, fills o cònjuges, obtindran un descompte del 10% en el preu de la docència que s'abona a la Universitat, durant la realització dels estudis oficials.  
- Els treballadors dels instituts, fills o cònjuges, obtindran un 10% de descompte en aquelles activitats extraordinàries que es poguera organitzar per la UCV i a què poguera accedir sense estar matriculat en aquesta.  
- Els instituts podrà disposar, amb caràcter gratuït, de les instal·lacions de la UCV per a activitats de formació i docència, sempre que la UCV així ho considere.  
17. Per la seua banda, els alumnes de la UCV tindran els següents drets:  
- Assistència gratuïta en les accions formatives que pogueren organitzar-se als instituts, amb interés per als alumnes i a la matrícula dels quals tingueren accés participants no pertanyents a la plantilla d'aquests, en les mateixes condicions del personal propi.  
18. Les pràctiques es desenvoluparan durant l'any acadèmic; entre el 16 de setembre d'un any i el 15 de setembre de l'any següent.